Eίναι δύο διαφορετικές μέθοδοι από άλλες ηπείρους και από άλλες εποχές που έχουν διαφορετική μεθοδολογία, διαφορετική προσέγγιση και διαφορετικούς στόχους: Το Pilates είναι μία έγκυρη μέθοδος ασφαλούς εκγύμνασης για βελτίωση της φυσικής κατάστασης. Την ανέπτυξε στις αρχές του 20ου αιώνα ο Joseph Pilates. Στόχος του Πιλάτες είναι το υγιές και δυνατό σώμα. Τα σημεία του σώματος που γυμνάζονται πρώτα είναι η κοιλιά, η μέση και οι γλουτοί, το λεγόμενο "Power House", καθώς βοηθούν στη στήριξη του σώματός μας κατά τη διάρκεια της εκάστοτε «καθημερινής ρουτίνας» που ακολουθούμε. Όπως και άλλες body- mind μέθοδοι εκγύμνασης της Δύσης της ίδιας εποχής, έχει εμπνευσθεί από κάποιες αρχές και στάσεις της γιόγκα. Η yoga αποτελεί μία οκταμελή μέθοδο προσωπικής έρευνας και άσκησης τουλάχιστον 2.500 χρόνων που αναπτύχθηκε στην Ινδία. Μόνον 2 σκέλη της αφορούν στην άσκηση του σώματος και της αναπνοής. Σε συνδυασμό με τα υπόλοιπα 6, στοχεύει στο γνώθι σ’αυτόν. Εκτός από τη σωματική υγεία και δύναμη, η yoga καλλιεργεί την αύξηση της συγκέντρωσης και μέσω του διαλογισμού την παύση των σκέψεων. Λειτουργεί ως ολιστική μέθοδος προληπτικής ιατρικής. Η βαθιά επαφή με το σώμα, ο έλεγχος και η ηρεμία των σκέψεων, η ψυχική γαλήνη και η χαλάρωση είναι μερικοί από τους κύριους στόχους της.